KOMMISSIONENS FORORDNING (EF) Nr. 503/98 af 3. marts 1998 om ottende ændring af forordning (EF) nr. 913/97 om undtagelsesforanstaltninger til støtte for markedet for svinekød i Spanien

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2759/75 af 29. oktober 1975 om den fælles markedsordning for svinekød (1), senest ændret ved forordning (EF) nr. 3290/94 (2), særlig artikel 20 og artikel 22, andet afsnit, og

ud fra følgende betragtninger:

På grund af udbrud af klassisk svinepest i visse produktionsområdet i Spanien blev der ved Kommissionens forordning (EF) nr. 913/97 (3), senest ændret ved forordning (EF) nr. 292/98 (4), fastsat undtagelsesbestemmelser til støtte for markedet for svinekød i denne medlemsstat;

i visse områder, der for nylig er blevet ramt af klassisk svinepest, er fedesvin af den iberiske race underlagt veterinære og handelsmæssige restriktioner, der er fastlagt af de spanske myndigheder; disse svin adskiller sig i teknisk og økonomisk forstand fra andre fedesvin; der er derfor grund til at indføre en særlig kategori for disse svin og lade dem omfatte af de støtteforanstaltninger, der er fastsat i forordning (EF) nr. 913/97;

som følge af de veterinære og handelsmæssige restriktioner, der er fastsat af de spanske myndigheder, bør der ske en forøgelse af antallet af fedesvin, som kan leveres til de kompetente myndigheder, således at undtagelsesforanstaltningerne kan videreføres i de kommende uger;

det skal præciseres, at der under disse støtteforanstaltninger kan leveres smågrise, der vejer 25 kg eller derover, men at støtten til disse dyr ikke kan overstige støtten for smågrise på 25 kg;

i provinserne Segovia, Madrid og Toledo er støtteforanstaltningerne blevet iværksat med en vis forsinkelse, bl.a. på grund af kapacitetsproblemerne i destruktionsanstalterne, hvorfor fedesvinene har været tilbageholdt i bedrifterne i flere uger; støtteloftet for fedesvin, der vejer mere end 110 kg og kommer fra disse områder, bør derfor ikke anvendes i perioden fra 6. februar til 15. marts 1998;

artikel 1 og 4 er blevet ændret flere gange, og de bør derfor affattes på ny for at sikre tekstens forståelighed;

restriktionerne vedrørende den frie bevægelighed for levende svin har været gældende i flere uger i provinserne Segovia, Madrid og Toledo; dette har ført til en betydelig forøgelse af dyrenes vægt og dermed til en utålelig situation med hensyn til deres velfærd; denne forordning bør derfor anvendes fra 18. februar 1998;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Svinekød -

UDSTEDT FØLGENDE FORORDNING:

Artikel 1

I forordning (EF) nr. 913/97 foretages følgende ændringer:

1) Artikel 1 affattes således:

»Artikel 1

1. Fra den 6. maj 1997 kan producenterne på anmodning modtage støtte fra de kompetente spanske myndigheder ved levering til disse af fedesvin henhørende under KN-kode 0103 92 19, med en gennemsnitsvægt pr. parti på 90 kg eller derover.

2. Fra den 18. februar 1998 kan producenterne på anmodning modtage støtte fra de spanske myndigheder ved levering til disse af fedesvin af den iberiske race eller krydsninger hermed henhørende under KN-kode 0103 92 19, med en gennemsnitsvægt pr. parti på 150 kg eller derover.

3. Fra den 18. september 1997 kan producenterne på anmodning modtage støtte fra de spanske myndigheder ved levering til disse af udsættersøer henhørende under KN-kode 0103 92 11, med en gennemsnitsvægt pr. parti på 160 kg eller derover.

4. Fra den 6. maj 1997 kan producenterne på anmodning modtage støtte fra de spanske myndigheder ved levering til disse af smågrise henhørende under KN-kode 0103 91 10, med en gennemsnitsvægt pr. parti på 10 kg eller derover.

5. 70 % af udgifterne til støtten afholdes over Fællesskabets budget, dog højst for det samlede antal dyr, der er fastsat i bilag I.«

2) Artikel 4 affattes således:

»Artikel 4

1. For fedesvin med en gennemsnitsvægt pr. parti på 90 kg eller derover er den støtte, der er omhandlet i artikel 1, stk. 1, ab bedrift lig med den markedspris for slagtede svin af klasse E, jf. artikel 4, stk. 2, i forordning (EØF) nr. 2759/75, Kommissionens forordning (EØF) nr. 3537/89 (*) og Kommissionens forordning (EØF) nr. 2123/89 (**), der er konstateret i Spanien i ugen forud for leveringen af fedesvinene til de kompetente myndigheder, efter fradrag af transportomkostningerne på 1,3 ECU pr. 100 kg slagtet vægt.

For fedesvin med en gennemsnitsvægt pr. parti på under 90 kg, men over 80 kg, reduceres den støtte, der er fastsat i henhold til bestemmelserne i første afsnit, med 15 %.

Støtten beregnes på grundlag af den konstaterede slagtede vægt. Når dyrene kun vejes levende, multipliceres støtten med en koefficient på 0,81.

2. For fedesvin af den iberiske race eller krydsninger hermed med en gennemsnitsvægt på 150 kg eller derover pr. parti, der er opdrættet og opfedet på betingelser, som er karakteristiske for denne produktionstype, er den støtte, der er omhandlet i artikel 1, stk. 2, ab bedrift lig med den markedspris pr. kg levende vægt iberisk svin af typen »cebado de pienso« (dvs. opfedet med foderblandinger), der er konstateret i Spanien af landbrugsministeriet i ugen forud for leveringen af svinene til de kompetente myndigheder, efter fradrag af transportomkostningerne på 1,3 ECU pr. 100 kg slagtet vægt.

For svin med en gennemsnitsvægt pr. parti på under 150 kg, men over 140 kg, reduceres den støtte, der er fastsat i henhold til bestemmelserne i første afsnit, med 15 %.

3. For udsættersøer med en gennemsnitsvægt på 160 kg pr. parti eller derover er den støtte, der er fastsat i artikel 1, stk. 3, ab bedrift lig med den støtte, der er fastsat i henhold til bestemmelserne i stk. 1, første afsnit, efter fradrag af 30 %.

Støtten beregnes på grundlag af den konstaterede slagtede vægt. Når dyrene kun vejes levende, multipliceres støtten med en koefficient på 0,78.

4. Den i artikel 1, stk. 4, omhandlede støtte ab bedrift for smågrise med en gennemsnitsvægt pr. parti på 10 kg eller derover, men under 16 kg, beregnes på grundlag af prisen pr. kg for »Lerida-smågrise« i 15 kg-kategorien, der er konstateret på markedet »Mercolerida« for den uge, der går forud for leveringen af smågrisene til de kompetente myndigheder.

Den i artikel 1, stk. 4, omhandlede støtte ab bedrift for smågrise med en gennemsnitsvægt pr. parti på 16 kg eller derover, men under 25 kg, beregnes på grundlag af prisen pr. kg for smågrise i 20 kg-kategorien »Selecta«, der er konstateret på markedet i Segovia for den uge, der går forud for leveringen af smågrisene til de kompetente myndigheder.

For smågrise med en gennemsnitsvægt pr. parti på 25 kg eller derover kan støtten ikke overstige den støtte, der er fastsat i henhold til bestemmelserne i andet afsnit for smågrise med en gennemsnitsvægt på 25 kg.

5. For de fedesvin, der er omhandlet i artikel 1, stk. 1, med en gennemsnitsvægt på over 110 kg, kan støtten ikke overstige den støtte, der er fastsat i bestemmelserne i stk. 1 for fedesvin med en gennemsnitsvægt på 110 kg.

Fra den 6. februar til den 15. marts 1998 anvendes denne bestemmelse imidlertid ikke på fedesvin, som kommer fra de områder, der er nævnt i bilag II og beliggende i provinserne Segovia, Madrid og Toledo.

(*) EFT 347 af 28. 11. 1989, s. 20.

(**) EFT L 203 af 15. 7. 1989, s. 23.«

3) Artikel 6 affattes således:

»Artikel 6

De kompetente spanske myndigheder meddeler hver onsdag Kommissionen følgende oplysninger om den foregående uge:

- antal og samlet vægt for:

- leverede fedesvin

- leverede fedesvin af den iberiske race

- leverede udsættersøer

- leverede smågrise

- den støtte, der er omhandlet i artikel 4:

- stk. 1, første afsnit

- stk. 2, første afsnit

- stk. 4, første og andet afsnit.«

4) Bilag I affattes som angivet i bilaget til nærværende forordning.

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra den 18. februar 1998.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 3. marts 1998.

På Kommissionens vegne

Franz FISCHLER

Medlem af Kommissionen

(1) EFT L 282 af 1. 11. 1975, s. 1.

(2) EFT L 349 af 31. 12. 1994, s. 105.

(3) EFT L 131 af 23. 5. 1997, s. 14.

(4) EFT L 30 af 5. 2. 1998, s. 14.

BILAG

»BILAG I

Samlet maksimalt antal dyr fra den 6. maj 1997:

>TABELPOSITION>